歲日寄京師諸[季]端武等
作者：韋應物
朝代：唐

paragraphs: 獻歲抱深惻，僑居念歸緣。
常患親愛離，始覺世務牽。
少事河陽府，晚守淮南壖。
平生幾會散，已及蹉跎年。
昨日罷符竹，家貧遂留連。
部曲多已去，車馬不復全。
閑將酒爲偶，默以道自詮。
聽松南巖寺，見月西澗泉。
爲政無異術，當責豈望遷。
終理來時裝，歸鑿杜陵田。